**Ministru kabineta noteikumu projekta**

**“Grozījumi Ministru kabineta 2002. gada 27. decembra noteikumos Nr. 610 “Higiēnas prasības izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķi ir ņemot vērā mūsdienu pieeju izglītības procesa organizēšanai (skolu tīkla optimizācija un pāreja uz kompetenču pieejā balstīto vispārējās izglītības saturu) pārskatīt higiēnas prasības izglītības iestādēm, pagarināt platību uz vienu skolēnu nodrošināšanas pārejas periodu - līdz 2023.gada 1.septembrim. Noteikt nosacījumus higiēnas prasību piemērošanai, ja iestāde mācību procesu uz renovācijas laiku nodrošina citā iestādē. Ņemot vērā skolu praktiskā darba aspektus, pārskatīt prasības skolu telpu un aprīkojuma nodrošināšanai.  Ministru kabineta noteikumi stājas spēkā nākamajā dienā pēc publicēšanas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts *“Grozījumi Ministru kabineta 2002. gada 27. decembra noteikumos Nr. 610 “Higiēnas prasības izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas””*(turpmāk – Projekts) izstrādāts pamatojoties uz Epidemioloģiskās drošības likuma 38.1 panta pirmo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas (turpmāk – izglītības iestāde) izvirzītās higiēnas prasības attiecībā uz telpu platību, kas ir spēkā no 2020. gada 1. septembra, tika noteiktas ar 2015. gada grozījumiem[[1]](#footnote-1) Ministru kabineta 2002. gada 27. decembra noteikumos Nr.610 “Higiēnas prasības izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas” (turpmāk – noteikumi Nr.610).  Grozījumi 2015.gadā tika izstrādāti, pamatojoties uz vairākiem Ministru prezidenta uzdevumiem t.sk.:  - Ministru prezidenta 2014.gada 17.janvāra rezolūciju Nr. 2014-REZ-18/2013-SAN-2205-9 saistībā ar skolu telpu grupu platības izvērtēšanu, atbilstoši bērnu skaitam izglītības iestādē;  - Ministru prezidenta 2014.gada 19.jūnija rezolūciju Nr.2014-REZ-18/2014-SAN-951-1225 – Veselības ministrijai izstrādāt un veselības ministram noteiktā kārtībā līdz 2014. gada 1. decembrim iesniegt Valsts kancelejā nepieciešamos grozījumus Ministru kabineta 2002. gada 27. decembra noteikumos Nr.610 „Higiēnas prasības vispārējās pamatizglītības, vispārējās vidējās izglītības un profesionālās izglītības iestādēm”, lai noteiktu obligātās prasības telpu platībai visās izglītības iestādēs.  Noteikumu Nr.610 73. punkta otrās daļas prasībām par telpu platību 2015. gadā tika noteikts pārejas laiks 5 gadi līdz tas stāsies spēkā, ar mērķi, lai izglītības iestādes varētu sagatavoties šo prasību ieviešanai, kas bija skaidrots arī noteikumu Nr.610 grozījumu projekta anotācijā. Kā arī tika apzināts pašvaldību viedoklis, organizētas tikšanās un pārrunas par noteikumu projektā iekļautajām normām gan pašvaldību pārstāvjiem, gan ar citām iesaistītajām institūcijām.  Minimālā platība 2 m2/skolēnu bija noteikta normatīvajos aktos jau pirms 2015.gada grozījumiem noteikumos Nr.610 (*1999.gada noteikumos Nr.255[[2]](#footnote-2) 2 m2 bija obligāta prasība visām vispārizglītojošām iestādēm. Kopš 2002. gada noteikumos Nr.610 iekļautā prasība par 2 m2 bija obligāta jaunbūvējamām un rekonstruējamām izglītības iestādēm*).  Veselības inspekcijas (turpmāk – Inspekcijas) īstenotā Eiropas Sociālā fonda projekta *„Kompleksi veselības veicināšanas un slimību profilakses pasākumi” „Izglītības iestāžu vides kvalitātes un drošuma pētījums””* ietvaros no 01.10.2017. līdz 29.03.2019. tika apsekotas 118 mācību telpas 41 vispārizglītojošā mācību iestādē visā Latvijas teritorijā. Pētījuma laikā iekštelpu gaisa kvalitātes monitoringa ietvaros tika konstatētas augstas CO2 koncentrācijas un tika pievērsta uzmanība arī maksimālajam izglītojamo skaitam attiecīgajās mācību telpās. Tika noskaidrots, ka apmēram 1/3 (37) mācību telpu platība vienam izglītojamajam ir mazāka nekā 2 m2 pie maksimālā skolēnu skaita klasē, kas pierāda saistību starp nepietiekamu telpas platību uz vienu skolēnu un neatbilstošu iekštelpu gaisa kvalitāti.  Vidēji Eiropas Savienības valstīs skolu klašu platība ir 50-80 m2 un klasē ir 20-30 bērnu, kas nozīmē, ka vidējā platība uz vienu bērnu ir 2.27-3.63 m2.[[3]](#footnote-3)  Saskaņā ar Izglītības un zinātnes ministrijas, Latvijas Pašvaldību savienības un Latvijas lielo pilsētu asociācijas 2019.gadā sniegtajiem priekšlikumiem pārejas laiku noteiktajām prasībām par platību uz vienu skolēnu nepieciešams pagarināt līdz 2023.gada 1.septembrim. Tas pamatots ar skolu tīkla optimizāciju un pāreju uz kompetenču pieejā balstīto vispārējās izglītības saturu.  Tāpat, balstoties uz Izglītības un zinātnes ministrijas, Latvijas Pašvaldību savienības priekšlikumiem, ņemot vērā skolu praktiskā darba aspektus un jaunākās izglītības metodes, būtu jāpārskata un jāsamazina prasības izglītības iestāžu telpu un aprīkojuma nodrošināšanai.  Projekta mērķi ir:  - ņemot vērā mūsdienu pieeju izglītības procesa organizēšanai (skolu tīkla optimizācija un pāreja uz kompetenču pieejā balstīto vispārējās izglītības saturu) pagarināt platību uz vienu skolēnu nodrošināšanas pārejas periodu līdz 2023.gada 1.septembrim;  - noteikt nosacījumus higiēnas prasību piemērošanai, ja iestāde mācību procesu uz renovācijas laiku nodrošina citā iestādē;  - ņemot vērā skolu praktiskā darba aspektus un jaunākās izglītības metodes, pārskatīt prasības skolu telpu un aprīkojuma nodrošināšanai.  **1.** Projekta 1.punkts paredz svītrot noteikumu Nr.610 19.4. apakšpunktu – prasību nodrošināt izglītības iestādē bibliotēku ar lasītavu. No higiēnas viedokļa šīs prasības saglabāšana nav būtiska. Izglītības likuma 30. panta 31 daļa paredz, ka izglītības iestādes vadītājam ir pienākums obligāti nodrošināt izglītības iestādes piekļuvi bibliotekārajiem pakalpojumiem, kas nozīmē, ka izglītības iestādē bibliotēkai obligāti nav jāatrodas. Piemēram, mazākās pašvaldībās ir tikai viena bibliotēka, ko izmanto arī izglītības iestādes.  **2.** Projekta 2.punkts paredz papildināt noteikumu Nr.610 19.5. apakšpunktu, paredzot, ka, ja izglītības iestāde nevar nodrošināt rekreācijas un atpūtas telpas, tā iekštelpās var nodrošināt rekreācijas un atpūtas vietas.  **3.** Projekts paredz noteikumu Nr.610 19.9. apakšpunktu papildināt, nosakot iespēju garderobes telpas vietā ierīkot vietu virsdrēbju novietošanai, jo garderobes skapīšus izglītības iestādēs arvien biežāk izvieto gaiteņos, nevis atsevišķā telpā.  **4.** Attiecīgi iepriekš minētajiem grozījumiem ir arī grozīts noteikumu Nr.610. 20.punkts, jo 19.4.apakšpunkts tiek svītrots, bet 19.5. apakšpunkts tiek papildināts ar iespēju ierīkot vietu, tādējādi tiek dublēta 20.punktā ietvertā atruna.  **5.** Projekta izstrādes gaitā tika saņemts ierosinājums svītrot noteikumu Nr.610 23.punktu, kurā noteikti pieļaujamie attālumi no tāfeles līdz solu rindas pirmajam un pēdējam solam, kā arī attālumi no tāfeles apakšējās malas līdz grīdai, jo saistībā ar jaunā mācību satura ieviešanu mācības nenotiek tikai klasiskajās solu rindās. Tomēr noteikumu Nr.610 23.punkts netiek svītrots, bet precizēts, jo arī izvietojot solus citā izkārtojumā, būtu jāņem vērā attālums no tāfeles/ interaktīvās tāfeles/ projekcijas ekrāna, lai informācija visiem bērniem būtu pārredzama, salasāma un uztverama. Solu novietojuma attālumam no tāfeles/ interaktīvās tāfeles/ projekcijas ekrāna, t.sk. burtu lielumam ir būtiska nozīme redzes veselībai, īpaši bērniem, kuriem ir problēmas ar redzi.  **6.** Ir nepieciešams precizēt noteikumu Nr.610 24.2. apakšpunktu, kurā noteikts, ka minimālā platība viena izglītojamā vietai ķīmijas un fizikas kabinetā ir 2,4 m2, nosakot, ka pieļaujams ierīkot telpu, kurā veic ķīmijas vai fizikas laboratorijas vai praktiskos darbus nemainot minimālo platību uz vienu skolēnu un ievērojot pārējās prasības, kas attiecas uz ķīmijas vai fizikas kabinetu (darba drošības, ventilācijas prasības, velkmes skapis telpā, kur veic laboratorijas darbus ar ķīmiskām vielām u.c.). Ņemot vērā pašvaldību ierosinājumu, 24.2.apakšpunkts papildināts arī ar dabaszinību kabinetu un 24.3.apakšpunkts papildināts ar dizaina kabinetu. Ņemot vērā tehnoloģiju attīstību un paredzētās izmaiņas mācību saturā, mācību priekšmeta “Mājturība un tehnoloģijas” vietā ir “Dizains un tehnoloģijas”. Kā arī ņemot vērā informāciju, ka mājturības, dizaina un tehnoloģiju kabinetos nav obligāti nepieciešams izmantot apjomīgas, vietu aizņemošas iekārtas un Ministru kabineta 2015. gada 30. jūnija noteikumos Nr. 331 "Noteikumi par Latvijas būvnormatīvu LBN 208-15 "Publiskas būves"" noteikto darbmācības klases minimālo platību 3 m2, 24.3.apakšpunktā minētajiem kabinetiem ierosināts minimālo platību samazināt no 4.65 m2 uz 3 m2.  Atbilstoši 24.2. un 24.3. apakšpunkta precizējumiem, Projektā iekļauts precizējums arī noteikumu Nr.610 25.punktam.  **7.** Lai roku mazgāšanai pieļautu izmantot arī citus mazgāšanas līdzekļus,ne tikai ziepes (kaut gan to forma (šķidras, cietas) nav noteikta), noteikumu Nr.610 29.punkts papildināts ar vārdiem ‘vai cits roku mazgājamais līdzeklis’ (piemēram, putas).  **8.** Skaidrojot noteikumu Nr.610 39.punktā iekļautās prasības par telpu ventilāciju ziemā, norādāms, ka atšķirība starp vēdināšanu ziemā un vēdināšanu pārējā gada laikā ir tā, ka ziemas periodā minimālais vēdināšanas laiks ir par 5 min īsāks, jo telpā var būt pārāk liels temperatūras kritums, ja aukstā laikā tiks vēdināts 10 min. Ministru kabineta noteikumu līmenī nebūtu jānosaka, kas katrā konkrētajā situācijā ir ziema. Būtiski ir pietiekami un regulāri izvēdināt telpas pēc katras mācību stundas. Veicot telpu dabisko vēdināšanu, izmantojot logus, jebkurā gadalaikā ir jāvadās no laika apstākļiem – lietus, vējš, karstums, aukstums utml, kas vēdināšanas laikā būtiski var ietekmēt apstākļus telpā.  **9.** Nepieciešams papildinātNoteikumu Nr.610 65.5.apakšpunktu, paredzot, ka ja izglītības iestāde nevar nodrošināt internātā atpūtas un rotaļu telpas, izglītības iestāde tās iekštelpās var ierīkot vietu atpūtai un rotaļām. Atbilstoši šim grozījumam ir precizēts arī Noteikumu 66.punkts, lai novērstu normas dublēšanu.  **10.** Projekts paredz svītrot noteikumu Nr.610 41.punkta 2. un 3. teikumu, kuros noteiktas prasības logu stiklotās virsmas laukuma attiecībai pret grīdas laukumu un dabiskā apgaismojuma minimālie koeficienti.  Jāņem vērā, ka prasības attiecībā uz logu izvietojumu/ laukuma attiecību pret grīdu ir jānodrošina būvējot ēku, tādēļ šo prasību nosaka būvnormatīvs: Ministru kabineta 2015. gada 30. jūnija noteikumi Nr. 339 "Noteikumi par Latvijas būvnormatīvu LBN 002-15 "Ēku norobežojošo konstrukciju siltumtehnika"". Ēkas ekspluatācijas laikā šīs prasības vairs nav iespējams nodrošināt.  Tas pats attiecas uz prasībām telpu logu orientācijai pēc debespusēm, kas ir noteiktas Ministru kabineta 2015. gada 30. jūnija noteikumos Nr. 331 "Noteikumi par Latvijas būvnormatīvu LBN 208-15 "Publiskas būves"".  Atbilstoši noteikumu Nr.610 41.punkta 2. un 3. teikuma svītrošanai, ar Projektu plānots precizēt arī noteikumu Nr.610 72.punktu izsakot to jaunā redakcijā.  **11.** Nepieciešams papildinātNoteikumu Nr.610 65.5.apakšpunktu, paredzot, ka ja izglītības iestāde nevar nodrošināt internātā atpūtas un rotaļu telpas, izglītības iestāde tās iekštelpās var ierīkot vietu atpūtai un rotaļām.  **12.** Ņemot vērā skolu tīkla optimizāciju un pāreju uz kompetenču pieejā balstīto vispārējās izglītības saturu Latvijā, Projekts paredz noteikumu Nr.610 noslēguma jautājumos pagarināt termiņu prasību nodrošināšanai par noteikto platību uz vienu skolēnu, kā arī dušu skaitam pie sporta zālēm līdz 2023.gada 1.septembrim.  Pašvaldībās tiek realizēts Eiropas Sociālā fonda projekts par kompetenču pieeju mācību saturā: Darbības programmas “Izaugsme un nodarbinātība” 8.3.1. specifiskais atbalsta mērķis “Attīstīt kompetenču pieejā balstītu vispārējās izglītības saturu”, kuram būs būtiska ietekme uz skolu tīklu (turpmāk – ESF projekts). ESF projekta ietekmē notiks skolu tīkla optimizācija un skolēnu mobilitāte uz citām skolām, kas ir sasaistīts ar pāreju uz jauno kompetenču pieejā balstīto vispārējās izglītības saturu 2023. gadā.  Termiņa pagarinājums attiecināms uz jau esošajām izglītības iestādēm, jo jaunbūvējamām, atjaunojamām un pārbūvējamām publiskām būvēm, t.sk. izglītības iestādēm, mācību telpas minimālā platība ne mazāka par 2 m2/skolēnu ir obligāta, kā to nosaka LBN 208-15 98. punkts.  **13.** Priekšlikums no pašvaldībām grozījumiem normatīvajos aktos par higiēnas prasību piemērošanu izglītības iestādē, ja tā uz renovācijas laiku pārvietota citā iestādē ņemts vērā un Projektā iekļauts papildinājums noteikumu Nr.610 noslēguma jautājumiem. Jaunā prasība paredz, ka līdz 2023.gada 1.septembrim izglītības iestāde var nepiemērot atsevišķas noteikumu Nr.610 prasības gadījumā, ja izglītības iestāde uz tās renovācijas laiku tiek iekārtota pielāgotās telpās. Šāda atkāpe no prasībām nav pieļaujama ilgāk par diviem gadiem. Paredzēts, ka pirms izglītības iestāde sāk organizēt mācību procesu pielāgotajās telpās, izglītības iestāde par to saņem Inspekcijas novērtējumu par higiēnas prasību ievērošanu. Lai novērstu situāciju, ka pielāgotajās telpās netiek nodrošināti pienācīgi vides, higiēnas un mācību apstākļi, noteikts, ka izglītības iestāde organizējot mācību procesu pielāgotajās telpās, nodrošina, lai izglītojamiem būtu pieejami vismaz attiecīgie pakalpojumi.  Lai izglītības iestāde saņemtu Inspekcijas novērtējumu par higiēnas prasību ievērošanu, iestāde varēs iesniegt Inspekcijai iesniegumu par publisko pakalpojumu “Atzinums par objekta darbības uzsākšanu”. Atzinuma iesniegšanas kārtība un nepieciešamie dokumenti atrodami Inspekcijas tīmekļa vietnē:  <http://www.vi.gov.lv/lv/sakums/pakalpojumi/vides-veseliba/buves> Atzinumu varēs pieteikt arī elektroniski: <https://www.latvija.lv/Epakalpojumi/EP110/Apraksts>  Izglītības iestādēm maksa par pakalpojumu netiks pieprasīta saskaņā ar Inspekcijas maksas pakalpojuma cenrāža[[4]](#footnote-4) 4.punktu.  Noteikumos Nr.610 noteiktās prasības, ko varētu neattiecināt pielāgotajām telpām uz renovācijas laiku, vienlaicīgi nodrošinot, lai izglītojamiem būtu pieejami vismaz attiecīgie pakalpojumi:  **13.1.** funkcionālās zonas skolas teritorijā – izglītības iestādes specifikai atbilstoša sporta zona un saimniecības zona (kurināma un izdedžu novietne, atkritumu konteineru novietne (11.punkts). Sporta zonas neesamība neietekmē epidemioloģisko drošību, bet attiecīgajam pakalpojumam jābūt nodrošinātam. Savukārt attiecībā uz epidemioloģisko drošību ir svarīgi, lai atkritumi būtu savākti slēgtos konteineros.  **13.2.** vides pieejamības ievērošana (noteikumu Nr.610 18.punkts).Vides pieejamības prasība pielāgotajām telpām uz renovācijas laiku nebūtu samērīga, jo pārbūve prasītu ievērojamus finanšu līdzekļus.  Jāņem vērā, ka šo prasību var neattiecināt tādā gadījumā, ja skolā dotajā periodā nav apmācāmo ar funkcionāliem traucējumiem, kam nepieciešama vides pieejamības nodrošināšana.  **13.3.** skolas telpu sastāvs (paredz atstāt tikai prasību par mācību klasēm - 19.2.apakšpunkts un prasību par tualešu nodrošināšanu -19.8.apakšpunkts) (19.punkts).  Būtiski, lai skolēniem renovācijas laikā tiktu nodrošināts mācību process. Saskaņā ar noteikumu Nr.610 20.punktu daļa telpu grupu nav obligātas jau šobrīd, ja izglītības iestāde nodrošina, lai izglītojamiem būtu pieejami attiecīgie pakalpojumi.  **13.4.** platības uz vienu skolēnu, nodrošinot minimālo platību 2 m2/skolēnu mācību telpā (24.punkts). Projektā prasības izpildes termiņš ir pagarināts līdz 2023.gada 1. septembrim, tādēļ nebūtu samērīgi to kā obligātu pieprasīt pielāgotām telpām.  Tā kā prasību par 24.punkta spēkā stāšanos  ar Projekta 10.punktu plānots pagarināt līdz 2023.gada 1.septembrim, tā nav iekļauta Projekta 11.punktā par prasībām, kuras var nepiemērot uz renovācijas laiku.  **13.5.** klozetpodu un izlietņu skaits (28.punkts). Būtiski ir nodrošināt vismaz minimālo klozetpodu skaitu un pietiekamu izlietņu skaitu pienācīgu sanitāro apstākļu un higiēnas nodrošināšanai. Roku higiēnas ievērošana ir ļoti būtisks profilaktisks pasākums vairāku infekcijas slimību, it īpaši akūto zarnu infekciju profilaksei no kā ir atkarīga gan izglītojamā, gan citu izglītojamo inficēšanās novēršana. Inspekcija attiecīgā atzinuma sniegšanā par pielāgotajām telpām vērtēs katru gadījumu individuāli, lai konstatētu vai sanitāro iekārtu skaits ir atbilstošs plānotajam skolēnu skaitam. Tualešu skaits ir atkarīgs no pielāgotajām telpām, kurās iestāde tiks izvietota – nebūtu samērīgi prasīt izbūvēt vairākas tualetes uz renovācijas laiku.  **14.** Ministru kabineta 2009. gada 28. aprīļa noteikumos Nr.359 „Darba aizsardzības prasības darba vietās” 2. pielikuma 34. punktā noteiktās darba aizsardzības prasības nodarbinātajiem sporta zāles apgaismojumam gan bērnu, gan pieaugušo izglītības iestādēs ir 300 luksi (lx). Ir nepieciešams paredzēt spilgtāku apgaismojumu izglītības iestāžu sporta zālēs, skolēnu sporta aktivitātēm un traumu profilaksei. Tādēļ Projektā iekļauts punkts, kas paredz noteikt lielāku apgaismojumu sporta zālēs, mainot to no 200 lx uz 300 lx.  Projekts neparedz ieviest jaunus pakalpojumus vai jaunas informācijas un komunikācijas tehnoloģijas sistēmas. |
| 3. | Projekta izstrādē iesaistītās institūcijas un publiskas personas, kapitālsabiedrības | Izglītības un zinātnes ministrija, Veselības inspekcija, Latvijas Pašvaldību savienība, Latvijas lielo pilsētu asociācija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz pašvaldībām, izglītības iestādēm, Veselības inspekciju un skolēniem. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz mūsdienu situācijai atbilstošas prasības skolu videi, tādējādi samazinot izmaksas izglītības iestāžu dibinātājiem. Līdz ar to noteikumu projektam ir pozitīva ietekme uz tautsaimniecību.  Administratīvais slogs izglītības iestādēm samazinās, jo:  - renovācijas laikā maksimāli uz divu gadu periodu nebūs jāievēro visas noteiktās higiēnas prasības;  - minimālās platības uz vienu skolēnu nodrošināšanas termiņš tiek pagarināts par trīs gadiem;  - tiek svītrota prasība iestādē obligāti ierīkot bibliotēku ar lasītavu;  - tiek pieļauts rekreācijas un atpūtas telpu, vietā ierīkot rekreācijas un atpūtas vietas, un izvietot garderobes koridoros vai citās vietās, nevis atsevišķā telpā;  - tiek svītrota prasība par logu stiklotās virsmas laukuma attiecību pret grīdas laukumu un dabiskā apgaismojuma minimālo koeficientu;  - mājturības un tehnoloģiju kabinetos minimālā platība tiek samazināta no 4,65 m2 uz 3m2/skolēnu;  Projektā iekļautā prasība noteikt lielāku apgaismojumu sporta zālēs (200 lx → 300 lx) skolēnu sporta aktivitātēm un traumu profilaksei nemaina slogu izglītības iestādēm, jo normatīvajos aktos par nodarbināto darba aizsardzību jau ir iekļauta šāda minimālā apgaismojuma prasība.  Projekts palielina administratīvo slogu Veselības inspekcijai, lai sagatavotu novērtējumu izglītības iestādēm par atļauju organizēt mācību procesu pielāgotajās telpās. Izglītības iestādēm maksa par pakalpojumu netiks pieprasīta saskaņā ar Inspekcijas maksas pakalpojuma cenrāža[[5]](#footnote-5) 4.punktu. |
| 3. | Administratīvo izmaksu monetārs novērtējums | **1.** Paredzams administratīvais slogs Inspekcijai novērtējuma sagatavošanai par atļauju organizēt mācību procesu pielāgotajās telpās.  C = (f x l) x (n x b) + \*  C = administratīvo izmaksu monetārs novērtējums;  f = prasības izpildei patērētie finanšu resursi jeb darba samaksa;  l = patērētais laiks izteikts stundās;  n = personu skaits, kam jāpilda informācijas prasība;  b = prasības biežums gada ietvaros;  \*Papildu izmaksas  Izmaksu aprēķins, lai sagatavotu atzinumu: C = (f EUR x l) x (n x b) + \*  Viena atzinuma sagatavošanai patērētais laiks = 10 stundas (sagatavošanas darbi un iepazīšanās ar dokumentiem, ceļš līdz objektam, objekta hig. novērtēšana uz vietas, atzinuma sagatavošana).  Plānotais biežums gadā = 4 reizes.  Personu skaits, kam jāpilda prasība: 16 darbinieki, higiēnas ārsti.  Atlīdzība:  Higiēnas ārsts (10.amatu saime, III līmenis, 10.algu grupa, 3.kategorija, amatalga EUR 1176)  (EUR 1176 + 24,09% DDVSAOI ) / 168 (vidējais darba stundu skaits mēnesī) x 10 stundas = EUR 86,86  Gadā EUR 86,86 x 4 reizes = **347,44** *(EKK 1000)*  Transporta nodrošinājums:  **EUR 32,80** *(EKK 2000)*  0.41 EUR x 20 km (vidējais km skaits) x 4 = 32,80  Izmaksas kopā: **EUR 380,24/gadā.**  **2.** Paredzams administratīvais slogs Iestādei pieteikuma un dokumentācijas iesniegšanai Inspekcijai novērtējuma sagatavošanai par atļauju organizēt mācību procesu pielāgotajās telpās.  Iestādei jāiesniedz pieteikums atzinumam par objekta gatavību darbības uzsākšanai (turpināšanai) un šādi papildus dokumenti:  -Īpašuma apliecinošie dokumenti vai telpu nomas līgums;  -Telpu inventarizācijas plāns (kopija) vai iekārtotā objekta tehnoloģiskā shēma (kopija);  -Skaidrojošs raksts par pakalpojumu veidiem (objekta nosaukums, darba profils, pakalpojumi).  Viena pieteikuma un dokumentācijas sagatavošanai patērētais laiks vienai iestādei = 4 stundas (sagatavošanas darbi un iepazīšanās ar dokumentiem, pieteikuma sagatavošana caur latvija.lv vai e-pakalpojumu).  Plānotais biežums gadā = 1 reize.  Personu skaits, kam jāpilda prasība: 1 lietvedības darbinieks dokumentācijas sagatavošanai; 1 izglītības jomas vadības darbinieks pieteikuma iesniegšanai caur latvija.lv vai e-pakalpojumu.  Atlīdzība:  Saskaņā ar valsts ieņēmumu dienesta informāciju par darba vietām 2019.gada aprīlī, atbilstoši profesiju klasifikatoram, vidējā stundas tarifa likme lietvedībā nodarbinātajai personai (334 Administratīvie un specializētie sekretāri) ir 6,79 EUR, savukārt vidējā stundas tarifa likme izglītības jomas vadītājiem (1345 Izglītības jomas vadītāji) ir 9,15 EUR.  Viena pieteikuma un dokumentācijas sagatavošanas izmaksas vienai Iestādei gadā: C = ((6,79 x 2) x (1 x 1)) + ((9,15 x 2) x (1 x 1)) = 13,58 + 18,30 = 31,88 EUR.  Izmaksas kopā pieteikuma un dokumentācijas sagatavošanai Iestādēm gadā: EUR 31,88 x 4 = **127,52** EUR.  Ņemot vērā iepriekš veiktos aprēķinus, administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 eiro, bet mērķgrupai, kuru veido juridiskas personas, – 2000 eiro. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projekts šo jomu neskar. |
| 2. | Atbildīgā institūcija | Veselības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc Projekta izsludināšanas Valsts sekretāru sanāksmē informācija par Projektu tiks ievietota Veselības ministrijas mājas lapas sadaļā „Aktualitātes”. Pēc Projekta izstrādes paredzēts informāciju par veiktajiem grozījumiem, ievietot Veselības ministrijas un Inspekcijas mājas lapās, kā arī elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Projekta prasību izstrādē piedalījās Latvijas Lielo pilsētu asociācija, Latvijas Pašvaldību savienība, Izglītības un zinātnes ministrija, Veselības inspekcija, Slimību profilakses un kontroles centrs.  Projekts no 2019. gada 26.augusta līdz 2019.gada 26.septembrim tika ievietots Veselības ministrijas tīmekļvietnē [www.vm.gov.lv](http://www.vm.gov.lv) sadaļā „Sabiedrības līdzdalība, Publiskā apspriede”: <http://www.vm.gov.lv/lv/aktualitates/sabiedribas_lidzdaliba/publiska_apspriesana/>. |
| 3. | Sabiedrības līdzdalības rezultāti | Latvijas Lielo pilsētu asociācija publiskās apspriedes ietvaros sniedza iebildumus un ierosinājumus no kuriem daļa ņemti vērā. Nav ņemti vērā ierosinājumi, kas ir pretrunā ar iepriekš sniegtajiem ierosinājumiem par kuriem tika panākta vienošanās vai kuri netika atbilstoši pamatoti (pamatojums kādēļ iebildumi nav ņemti vērā publicēts Veselības ministrijas tīmekļvietnē [www.vm.gov.lv](http://www.vm.gov.lv) sadaļā „Sabiedrības līdzdalība, Publiskā apspriede”).  Izglītības un zinātnes ministrija publiskās apspriedes ietvaros sniedza priekšlikumu atkārtoti izvērtēt vai minimālās telpas platības noteikšana kvadrātmetros ir piemērotākais rādītājs, norādot, ka minimālās platības noteikšana kvadrātmetros kļūst par izglītības iestāžu darbību ierobežojošu faktoru. Tika ierosināts gaisa kvalitātes prasību ievērošanas noteikšanai noteikt citus atbilstības rādītājus, piem., gaisa kvalitātes mērījumus.  Izglītības un zinātnes ministrija priekšlikums Projektā netika ņemts vērā, jo minimālā platība kvadrātmetros uz skolēnu ir galvenais rādītājs, ko ievērojot, var efektīvāk nodrošināt bērniem labvēlīgus iekštelpu vides apstākļus, īpaši, ja mācību telpās nav mehāniskās ventilācijas. Šī rādītāja ievērošanu visātrāk var sasniegt, samazinot bērnu skaitu mācību klasē vai nodrošinot tādu ventilāciju un gaisa apmaiņu, kas atbilst bērnu skaitam klasē. Gaisa kvalitāte klasē ir atkarīga no vairākiem faktoriem - no ventilācijas apjoma L/s uz cilvēku (kas savukārt ir atkarīgs no ventilācijas efektivitātes, vēdināšanas, telpas kubatūras), bērnu skaita telpā, bērnu veikto aktivitāšu intensitātes. Ir svarīgi nodrošināt atbilstošu platību katram izglītojamajam, lai nodrošinātu pietiekamu gaisa cirkulāciju telpās un līdz ar to optimālu CO2 koncentrāciju, samazinātu infekciju slimību izplatības risku un mazinātu traumatisma iespējamību.  Latvija nav vienīgā valsts, kurā noteiktas prasības minimālajai telpu platībai m2/bērnu skolās un arī pirmsskolās. Piemēram, Igaunijas normatīvajā aktā[[6]](#footnote-6) par higiēnas prasībām skolās ir noteikts gan minimālais griestu augstums (2,5 m), gan minimālā platība m2/skolēnu (2,0 m2), gan pieļaujamais CO2 koncentrācijas līmenis (1000 ppm). Arī Lietuvas higiēnas prasībās skolām[[7]](#footnote-7) ir noteikta minimālā platība m2/skolēnu (1,7 m2), gan pieļaujamais CO2 koncentrācijas līmenis. Čehijas Republikā noteiktā minimālā platība m2/skolēnu (1,65 m2), pirmsskolas aktivitāšu klasēs vismaz 4 m2/skolēnu, svaigā gaisa tilpums mācību telpās m3/cilvēku (20-30 m3/skolēnu).  Papildus minimālajām platībām daļā valstu ir noteiktas prasības arī pieļaujamajam CO2 koncentrācijas līmenim mācību telpās, jo pastāv cieša sakarība starp oglekļa dioksīda koncentrācijas pieaugumu un skolēnu veiktspēju samazināšanos. Lai arī CO2 koncentrācija telpā ir objektīvs izmērāmais rādītājs, kas liecina par ventilācijas efektivitāti, ja tiks veikti tikai mērījumi, bet netiks nodrošināts telpai un tās ventilācijas apjomam atbilstošs skolēnu skaits (minimālā telpas platība/skolēnu), tad problēma ar gaisa kvalitāti netiks atrisināta. Jāņem vērā arī, ka jaunbūvējamām izglītības iestādēm prasība minimālajai telpas platībai 2 m2/bērnu ir obligāta, kā to nosaka Ministru kabineta 2015.gada 30.jūnijā noteikumu Nr.331 „Noteikumi par Latvijas būvnormatīvu LBN 208-15 „Publiskas būves”” 98. punkts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros.  Inspekcija Projektā paredzētos pasākumus nodrošinās tai piešķirto valsts budžeta līdzekļu ietvaros.  Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Veselības ministre                                  I. Viņķele

Vīza: Valsts sekretāre D. Mūrmane - Umbraško

Būmane 67876148

dace.bumane@vm.gov.lv

1. Ministru kabineta 2015.gada 11.augusta noteikumiem Nr. 469 “Grozījumi Ministru kabineta 2002. gada 27. decembra noteikumos Nr. 610 "Higiēnas prasības vispārējās pamatizglītības, vispārējās vidējās izglītības un profesionālās izglītības iestādēm"” [↑](#footnote-ref-1)
2. Latvijas Republikas Ministru Kabineta 1999.gada 13.jūlija noteikumi Nr.255 „Noteikumi par higiēnas prasībām vispārizglītojošām skolām”, zaudējuši spēku 02.01.2001. [↑](#footnote-ref-2)
3. Starptautiskās enerģētikas aģentūras ziņojums “Ilgtspējīga skolu atjaunošana” https://www.iea-shc.org/Data/Sites/1/publications/subt.D.School%20Renovation.022015.pdf [↑](#footnote-ref-3)
4. Ministru kabineta 2013. gada 27. augusta noteikumi Nr. 675 "Veselības inspekcijas maksas pakalpojumu cenrādis". [↑](#footnote-ref-4)
5. Ministru kabineta 2013. gada 27. augusta noteikumi Nr. 675 "Veselības inspekcijas maksas pakalpojumu cenrādis". [↑](#footnote-ref-5)
6. <https://www.riigiteataja.ee/akt/128082013010>  [↑](#footnote-ref-6)
7. <https://www.e-tar.lt/portal/legalAct.html?documentId=ff02b070087d11e79ba1ee3112ade9bc> [↑](#footnote-ref-7)